**ΠΟΛΥΤΡΟΠΙΚΑ ΚΕΙΜΕΝΑ**

Πρόκειται για κείμενα που το νόημα παράγεται με μορφές που συνδυάζουν τους γραπτούς- γλωσσικούς τρόπους με **οπτικούς, ακουστικούς και χωρικούς τρόπους.**

**ΕΙΚΟΝΑ, ΦΩΤΟΓΡΑΦΙΑ, ΣΧΕΔΙΟ, ΣΧΕΔΙΑΓΡΑΜΜΑ, ΓΡΑΦΗΜΑ, ΚΙΝΟΥΜΕΝΗ ΕΙΚΟΝΑ, ΧΑΡΤΕΣ, ΠΙΝΑΚΕΣ, ΑΦΙΣΕΣ**

*Πολυτροπικό* είναι το κείμενο που αποτελεί μια σύνθεση επιμέρους μονοτροπικών κειμένων, τα οποία διαπλέκονται και αλληλοεπηρεάζονται. Θα μπορούσαμε να τα ταξινομήσουμε σε τρεις κατηγορίες:

* Σε κείμενα όπου τον πρώτο ρόλο έχει η εικόνα και ο ρόλος της γλώσσας είναι επεξηγηματικός.
* Σε κείμενα όπου η εικόνα συμπληρώνει το νόημα των λέξεων, κυρίως όταν το κείμενο είναι πληροφοριακό, ή ενισχύει το μήνυμα που επιδιώκει να μεταφέρει το κείμενο, συνήθως σε διαφημίσεις ή αφίσες.
* Σε γλωσσικά κείμενα με διακοσμητικές εικόνες

**Βασικά βήματα** που μπορούν να μας βοηθήσουν να ξεκλειδώσουμε τον εκφραστικό κώδικα της εικόνας:

1. Παρατηρούμε προσεκτικά **ό,τι δηλώνεται** ρητά στην εικόνα, έτσι που μπορούμε να το περιγράψουμε με ακρίβεια.
2. Αναζητούμε **σημάδια** τα οποία, κατά τη γνώμη μας, ο δημιουργός της εικόνας έχει βάλει σκόπιμα, για να προσελκύσει την προσοχή μας. Προσέχουμε λ.χ. αν τονίζονται ιδιαίτερα κάποια πρόσωπα ή αντικείμενα ή να υπάρχουν στοιχεία που μας προκαλούν έκπληξη.
3. Εστιάζουμε την προσοχή μας στα **τεχνικά χαρακτηριστικά** της εικόνας, προσπαθώντας να αντλήσουμε και αποκεί πληροφορίες για την ερμηνεία μας, λ.χ. στα **χρώματα**, γιατί έχουν συμβολική διάσταση, αφού τα θερμά (κόκκινο, πορτοκαλί, κίτρινο) προσελκύουν το βλέμμα ενώ τα ψυχρά ( μπλε, πράσινο) δίνουν την αίσθηση της απόστασης, στα σχήματα, γιατί εκφράζουν διαθέσεις και καταστάσεις, δηλαδή τα τρίγωνα δυναμισμό, τα τετράγωνα λογική, ο κύκλος αρμονία, στο βλέμμα, γιατί είναι ιδιαίτερα σημαντικό «το ποιος κοιτάει τι;», δηλαδή ένα βλέμμα προσηλωμένο στον θεατή δηλώνει επαφή, στις **χειρονομίες** και στις **εκφράσεις**, γιατί μας δίνουν πληροφορίες για το ήθος των εικονιζομένων.
4. Προσπαθούμε τέλος να ερμηνεύσουμε την πρόθεση του δημιουργού του έργου:

* Ποιος ήταν ο στόχος του
* Σε ποιους νομίζουμε ότι απευθύνεται;
* Ποιος μπορεί να του ανέθεσε τη δημιουργία του έργου (φωτογραφία, αφίσα κτλ)
* Ποια σκοπιμότητα μπορεί να εξυπηρετεί
* Πώς νομίζουμε ότι περιμένει ο δημιουργός να αντιδράσει το κοινό;